RAPPORT FRA KOMMISSIONEN TIL EUROPA-PARLAMENTET OG

RÅDET

om udøvelsen af beføjelsen til at vedtage delegerede retsakter, der er tillagt Kommissionen ved Europa-Parlamentets og Rådets forordning (EU) nr. 1173/2011 af 16. november 2011 om en effektiv håndhævelse af budgetovervågningen i euroområdet

1. INDLEDNING

Europa-Parlamentets og Rådets forordning (EU) nr. 1173/2011 om en effektiv håndhævelse af budgetovervågningen i euroområdet[1] er en af de seks retsakter i pakken om økonomisk styring (den såkaldte sixpack). Formålet med pakken om økonomisk styring som helhed var at afhjælpe de mangler og svagheder, der var blevet afdækket i EU's økonomiske styringssystem, og som var med til at sprede den økonomiske krise i EU-landene.

Ved forordning (EU) nr. 1173/2011 tillægges Kommissionen beføjelse til at vedtage delegerede retsakter vedrørende visse procedurer i forbindelse med sanktioner for manipulation af statistikker. Kommissionen tillægges navnlig beføjelse til at fastlægge detaljerede regler vedrørende procedurerne for undersøgelserne og de hermed forbundne, udtrykkeligt definerede foranstaltninger. De beføjelser, der blev tillagt Kommissionen, illustrerede udviklingen hen imod en strengere overvågning af det økonomiske og monetære samarbejde, herunder også sanktionsmekanismer.

2. RETSGRUNDLAG

Denne rapport forelægges i henhold til artikel 11, stk. 2, i forordning (EU) nr. 1173/2011. Ved denne bestemmelse tillægges Kommissionen beføjelse til at vedtage delegerede retsakter for en periode på tre år fra den 13. december 2011, og Kommissionen pålægges at udarbejde en rapport vedrørende delegationen af beføjelser.

3. UDØVELSE AF DE DELEGEREDE BEFØJELSER

Udøvelsen af beføjelserne ansås for nødvendig af hensyn til behovet for at supplere reglerne for beregning af boden for manipulation af statistikker samt reglerne for den procedure, der skal følges ved undersøgelsen af formodede misvisende fremstillinger af data (jf. artikel 8, stk. 3, i forordning (EU) nr. 1173/2011).

I overensstemmelse med artikel 8, stk. 1, i forordning (EU) nr. 1173/2011 kan Rådet efter henstilling fra Kommissionen vedtage at pålægge en medlemsstat en bod, hvis medlemsstaten forsætligt eller som følge af grov uagtsomhed giver en misvisende fremstilling af data vedrørende underskud og gæld. Af artikel 8, stk. 3, fremgår det endvidere, at Kommissionen kan foretage alle fornødne undersøgelser med henblik på at fastslå, hvorvidt der foreligger sådanne misvisende fremstillinger af data.

I henhold til artikel 8, stk. 4, i forordning (EU) nr. 1173/2011 tillægges Kommissionen beføjelse til at vedtage delegerede retsakter vedrørende detaljerede kriterier for fastsættelse af størrelsen af den i stk. 1 omhandlede bod; detaljerede regler vedrørende procedurerne for de i stk. 3 omhandlede undersøgelser, hermed forbundne foranstaltninger og rapportering om undersøgelserne; og detaljerede procedureregler med henblik på at sikre retten til forsvar, aktindsigt, juridisk repræsentation, fortrolighed, og bestemmelser om fastsættelse af frister og opkrævning af den i stk. 1 omhandlede bod.

Kommissionen har vedtaget en enkelt delegeret afgørelse om undersøgelser og bod til dækning af samtlige de aspekter, for hvilke den blev tillagt beføjelse til at vedtage delegerede retsakter, nemlig Kommissionens delegerede afgørelse 2012/678/EU af 29. juni 2012 om undersøgelser og bod i forbindelse med manipulation af statistikker som omhandlet i Europa-Parlamentets og Rådets forordning (EU) nr. 1173/2011 om en effektiv håndhævelse af budgetovervågningen i euroområdet[2].

Blandt de parter, der blev hørt vedrørende udkastet til den delegerede afgørelse, var en række nationale eksperter, som deltog i to ekspertmøder i januar og marts 2012. Kommissionen vedtog den delegerede retsakt den 29. juni 2012 og gav Europa-Parlamentet og Rådet meddelelse herom. I juli 2012 tilkendegav en række medlemsstater, at de havde brug for mere tid til at gennemgå retsakten. Den 24. juli besluttede Rådet derfor at forlænge indsigelsesfristen med to måneder (ud over den almindelige frist på to måneder), jf. artikel 11, stk. 5, i forordning (EU) nr. 1173/2011. Hverken Europa-Parlamentet eller Rådet gjorde indsigelse mod den delegerede retsakt inden for fristen på fire måneder. Efter udløbet af den ekstra frist på to måneder blev den delegerede retsakt offentliggjort i Den Europæiske Unions Tidende og trådte i kraft den 26. november 2012.

4. KONKLUSION

Kommissionen har udøvet sine delegerede beføjelser korrekt og opfordrer hermed Europa-Parlamentet og Rådet til at tage denne rapport til efterretning.

[1] EUT L 306 af 23.11.2011, s. 1.

[2] EUT L 306 af 6.11.2012, s. 21.